Inger Fridolin 2022. aastal. (Foto: Annika Saaring)
**Inger Fridolin** (esinejanimega **INGER**; sündinud 11. märtsil 1999) on eesti laulja ja laulukirjutaja.

Elulugu
-------

Inger õppis kõigepealt Viimsi Keskkoolis (2007–2011). 2011. aastast õppis ta Tallinna Muusikakeskkoolis löökpille. 2016. aastast õppis Tallinna 32. Keskkoolis, kus 2019. aastal lõpetas ka gümnaasiumi. 2020. aastast õpib ta Tallinna Ülikoolis rekreatsioonikorraldust. 

INGER jõudis muusikuna avalikkuse ette 2017. aasta sügisel, kui ta osales konkursil Noortebänd 2017, jõudes seal finaali. 2017. aastal pälvis ta Raadio 2 Aasta Demo auhinna lauluga "Again". INGER osales Eesti Laul 2019 konkursil, kus jõudis samuti finaali ja saavutas 6. koha lauluga "Coming Home". Samal aastal sai ta German Songwriting Awardsi finaalis 2. koha. Aastal 2020 osales INGER Eesti Laulul ning saavutas 8. koha lauluga "Only Dream". Samuti on ta valitud rahvusvahelise A&R Worldwide'i uudiskirja nädala uueks artistiks Aastatel 2020–2022 oli Inger Koolitantsu Festivali õhtujuht. 

2018. aastal esines INGER Intsikurmu festivalil. 2019. aastal kutsuti ta ka osalema Ameerikasse Los Angelesse MUSEXPO muusikakonverentsile, kus on varem esinenud teiste hulgas Katy Perry, LMFAO ja Jessie J ja teised hiljem kuulsust kogunud artistid. Samal aastal esines ta veel Hollandis Westernpop Festivalil ning Hiinas Chengdu International Sister Cities Youth Music Festivalil. 2020. aastal esines INGER Lätis Sofarsoundil ning Eestis Intsikurmu ja Valgeranna festivalil. 2022. aastal esines INGER Saksamaal Norden Festivalil. Aastal 2023 astus INGER publiku ette Eesti Laulu finaalis ja saavutas 7.koha. 

2022. aastal tuli INGERil välja esimene debüütalbum "Higher Self". Debüütalbumil on viis lugu: "i don't know", "Lose My Mind", "who i really am", "Golden Heart" ja "Close To You".

Diskograafia
------------

| Aasta | Singel | Plaadifirma |
| --- | --- | --- |
| 2018 | "Again" | INGER |
| 2018 | "Notice you" | INGER |
| 2018 | "Storm" ft. Avoid Dave | INGER |
| 2018 | "I'm Alright" | TuneBase |
| 2018 | "Coming home" | TuneBase |
| 2019 | "Willie" | Made in Baltics |
| 2019 | "Beautiful day" | INGER |
| 2019 | "Only dream" | INGER |
| 2020 | "Playing games" | INGER |
| 2021 | "WTF" ft. manna | INGER, manna |
| 2022 | "who i really am" | INGER |
| 2022 | "Awaiting You" | INGER |
| 2023 | "Nähtamatu" | INGER |

| Aasta | Album |
| --- | --- |
| 2022 | Debüütalbum "Higher Self" |

Isiklikku
---------

Inger on mänginud jalgpalli neliteist aastat ning olnud treener Viimsi Martin Reimi jalgpallikoolis ja FC Floras. 2022. aasta seisuga oli ta kitarri- ja ukuleleõpetaja. 

Tema ema on koorijuht ja muusikaõpetaja Janne Fridolin.

Viited
------

1. ↑  Rutt Ernits. "Inger valiti A&R Worldwide uudiskirja nädala uueks artistiks" ERR menu
2. ↑  INFECTIOUS FOLK–POP SOUNDSCAPES FROM ESTONIA’S INGER "ARTIST OF THE WEEK" anrworldwide.com
3. ↑  Rutt Ernits. "Inger sai esinemiskutse mainekale Los Angelese muusikakonverentsile" ERR manu

Välislingid
-----------

* 
* 
* 

* Lauljast jalgpallur Inger Fridolin
* Noor laulja Inger Fridolin – staar laval, staar jalgpalliplatsil
* Janne Fridolin: läbi muusika on Inger saanud endast välja valu ja mõtteid, mis häirisid
* 1. poolfinaali Kroonika lemmik Inger Fridolin: jää, selleks, kes sa oled, siis inimesed näevad ja hakkavad austama seda
* Noor laulja Inger Fridolin usub, et kõige aluseks on iseendasse uskumine